Document ID: 32003R0209

Komisjoni määrus (EÜ) nr 209/2003,
3. veebruar 2003,
millega muudetakse nõukogu määrust (EÜ) nr 747/2001 teatavate Liibanonist pärinevate põllumajandustoodete ühenduse tariifikvootide osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. aprilli 2001. aasta määrust (EÜ) nr 747/2001, millega sätestatakse teatavate Vahemere maadega sõlmitud lepingute alusel sooduskohtlemiseks kõlblike toodete ühenduse tariifi- ja individuaalkvootide haldamine ja tunnistatakse kehtetuks määrused (EÜ) nr 1981/94 ja (EÜ) nr 934/95, [1] viimati muudetud komisjoni määrusega (EÜ) nr 2335/2002, [2] eriti selle artikli 5 lõike 1 punkti b,
ning arvestades järgmist:
(1) Kuni Euroopa Ühenduse ja selle liikmesriikide ning Liibanoni Vabariigi vahelise Euroopa-Vahemere piirkonna assotsiatsioonilepingu ratifitseerimiseks ja jõustumiseks vajaliku menetluse lõpuleviimiseni on ühelt poolt Euroopa Ühenduse ja teiselt poolt Liibanoni Vabariigi vahel sõlmitud kaubandust ja kaubandusküsimusi käsitlev vaheleping, edaspidi "vaheleping", mis on heaks kiidetud nõukogu otsusega 2002/761/EÜ, [3] ja mis jõustub 1. märtsil 2003.
(2) Vahelepingus on teatavatele Liibanonist pärinevatele põllumajandustoodetele tehtud nende ühendusse importimisel ühenduse tariifikvootide piires tariifseid soodustusi, kohaldades vähendatud või nullmääraga tollimaksu.
(3) Vahelepingus sätestatud tariifikvootide rakendamiseks tuleb määrusesse (EÜ) nr 747/2001 lisada ka Liibanon ning nende Liibanonist pärinevate põllumajandustoodete nimekiri, mille suhtes tariifikvoote kohaldatakse.
(4) Seepärast tuleks määrust (EÜ) nr 747/2001 vastavalt muuta.
(5) Vahelepingus on ette nähtud, et tariifikvootide arvutamisel aastaks 2003 tuleks nende tariifikvootide mahtusid, mille kvoodi kehtivusaeg algab enne vahelepingu jõustumiskuupäeva, vähendada proportsionaalselt enne kõnealust kuupäeva möödunud ajavahemikuga.
(6) Käesolevas määruses ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 747/2001 muudetakse järgmiselt.
1. Artiklis 1 lisatakse sõnade "Süüriast" ja "Iisraelist" vahele sõna "Liibanonist";
2. Lisatakse uus VIa lisa, mille tekst on sätestatud käesoleva määruse lisas.
Artikkel 2
Aastal 2003 vähendatakse nende ühenduse tariifikvootide mahtusid, mille kvoodi kehtivusaeg algab enne Euroopa Ühenduse ja Liibanoni Vabariigi vahelise kaubandust ja kaubandusküsimusi käsitleva vahelepingu jõustumiskuupäeva, proportsionaalselt enne kõnealust kuupäeva möödunud ajavahemikuga.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. märtsist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. veebruar 2003

Labels: 3
18
6